ครม. เตรียมพิจารณา! สืบสานสงกรานต์วิถีไทย ร่วมสานใจสู่สากล
ประชุมครม.รักษาการวันนี้ “กระทรวงวัฒนธรรม” ชงเรื่องเสนอแนวทางการรณรงค์ประเพณีสงกรานต์ ปี 66 ขณะที่สำนักงานปลัดสำนักนายกรัฐมนตรี ขออนุมัติข้าราชการทุกประเภท-พนักงานรัฐวิสาหกิจ ลาอุปสมบท 97 รูป ถวายพระกุศล สมเด็จพระสังฆราช 
ครม.เตรียมพิจารณาแนวทางสืบสานประเพณีสงกรานต์ พร้อมโครงการให้ขรก.บวชไม่คิดวันลา
28 มี.ค. 2566

ผู้สื่อข่าวรายงาน วันนี้ 28 มีนาคม 2566  พล.อ.ประยุทธ์ จันทร์โอชา นายกรัฐมนตรีและรมว.กลาโหม จะเป็นประธานการประชุมคณะรัฐมนตรี (ครม.)  โดยมีเรื่องเพื่อพิจารณาเพียง 1 เรื่องที่สำนักงานปลัดสำนักนายกรัฐมนตรีจะขอความเห็นชอบให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราว ของส่วนราชการ หน่วยงานของรัฐ พนักงานรัฐวิสาหกิจ ลาเข้าร่วมโครงการบรรพชาอุปสมบท 97 รูป ถวายพระกุศล สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เนื่องในโอกาสฉลองพระชนมายุ 8 รอบ 26 มิถุนายน 2566 โดยไม่ถือเป็นวันลา
นอกจากนี้ยังมีวาระเรื่องเพื่อทราบจำนวน 14 เรื่อง อาทิ คณะกรรมการสิทธิมนุษยชน (กสม.) รายงานสรุปผลการพิจารณาต่อข้อเสนอแนะมาตรการหรือแนวทางในการส่งเสริมและคุ้มครองสิทธิมนุษยชน กรณีปัญหาการจัดการที่ดินของหน่วยงานภาครัฐ
กระทรวงมหาดไทย เสนอร่างประกาศกระทรวงมหาดไทย เรื่อง ร่างประกาศกระทรวงมหาดไทย เรื่อง การให้ใช้ข้อบังคับผังเมืองรวมชุมชนโคกกลอย-ท้ายเมืองจังหวัดพังงา พ.ศ. …. และร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชนไพศาลี จังหวัดนครสวรรค์ พ.ศ. …. นอกจากนี้ยังมีการรายงานสรุปผลการพิจารณาข้อเสนอแนะต่อครม.กรณีกล่าวอ้างว่าได้รับเบี้ยยังชีพผู้สูงอายุไม่ครบถ้วน
กระทรวงแรงงานและคณะกรรมการสิทธิมนุษยชน รายงานผลการพิจารณาในภาพรวมต่อข้อเสนอแนะมาตรการหรือแนวทางในการส่งเสริมและคุ้มครองสิทธิมนุษยชน กรณีสิทธิมนุษยชนของแรงงานข้ามชาติกับสถานการณ์การลักลอบเข้าเมืองผิดกฎหมาย
กระทรวงอุตสาหกรรม เสนอร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดร้อนสำหรับงานโครงสร้างเครื่องจักรกลต้องเป็นไปตามมาตรฐานพ.ศ. ….  และร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดร้อนทนแรงดึงสูงที่ปรับปรุงสมบัติการขึ้นรูป สำหรับงานโครงสร้างรถยนต์ต้องเป็นไปตามมาตรฐาน พ.ศ. ….
กระทรวงการคลัง รายงานการเงินรวมภาครัฐ ประจำปีงบประมาณ พ.ศ.2565
นอกจากนี้ยังมีวาระเรื่องเพื่อทราบ 4 เรื่อง คือ กระทรวงการท่องเที่ยวและกีฬา เสนอการดำเนินการตามมติคณะรัฐมนตรี เรื่อง ระบบอำนวยความสะดวกแก่ผู้เดินทาง (Ease of Traveling)
กระทรวงวัฒนธรรมเสนอแนวทางการรณรงค์ เพื่อสืบสานคุณค่าทางวัฒนธรรม เนื่องในประเพณีสงกรานต์ พุทธศักราช 2566 ภายใต้แนวคิด “สืบสานสงกรานต์วิถีไทยร่วมสานใจสู่สากล”
คณะกรรมการยุทธศาสตร์ชาติ รายงานความก้าวหน้าของยุทธศาสตร์ชาติ ประจำเดือนกุมภาพันธ์ 2566
และวาระเรื่องทราบเพื่อเป็นข้อมูล จำนวน 2 เรื่อง กระทรวงพาณิชย์รายงานสถานการณ์การส่งออกของไทย ประจำเดือนมกราคม 2566 และสรุปภาพรวมดัชนีเศรษฐกิจการค้าประจำเดือนกุมภาพันธ์ 2566